የአገሪቱን የኢኮኖሚ እድገት ቀጣይነት ለማረጋገጥ ከምሁራን ብዙ እንደሚጠበቅ ተገለጸ
አዲስ አበባ ፣ መስከረም 8/ 2006 (ዋኢማ) – በአገሪቱ እየተመዘገበ ላለው ፈጣን የኢኮኖሚ እድገት ቀጣይነት ለማረጋገጥ ከምሁራን ብዙ እንደሚጠበቅ ምክትል ጠቅላይ ሚኒስትር ደመቀ መኮንን ገለጹ፡፡ምክትል ጠቅላይ ሚኒስተሩ ይህን ያስገነዘቡት የሴንተር ፎር ዴቬሎፕመንት ስተዲስ (የልማታዊ ጥናቶች ማዕከል) የ2005 የበጀት ዓመት የሥራ አፈጻጸምን አስመልክቶ ትላንት በሒልተን ሆቴል በተዘጋጀ ልዩ ፕሮግራም ላይ ነው፡፡ማዕከሉ ከ50 በላይ ወጣትና አንጋፋ ምሁራንን፤ ባለሙያዎችንንና የዩኒቨርሲቲ ምሁራንን ያቀፈ ሲሆን ለአገር ብሔራዊ ጥቅምና ልማት፣ ለሕገ-መንግሥታዊ ሥርዓቱ ሥር መስደድ፣ ለልማታዊ ዲሞክራሲያዊ የገበያ ኢኮኖሚ መጎልበትና ለመድብለ ፓርቲ መጠንከር የሚሰራ ተቋም ነው፡፡“አገሪቱ ለምትፈልገው በአጭር ጊዜ ውስጥ ፈጣን የኢኮኖሚ እድገት ማስመዝገብና ዲሞክራሲን የማጎልበት እንቅስቃሴ የምሁራን የተጠናከረ ተሳተፎ ወሳኝ ነው” ሲሉ ምክትል ጠቅላይ ሚኒስትር ደመቀ ተናግረዋል፡፡በአሁኑ ጊዜ ያለው የምሁራን ተሳተፎና ተነሳሽነት እጅግ የሚያኮራ ነው ያሉት ምክትል ጠቅላይ ሚኒስትሩ ይህን ተሳተፎና ተነሳሺነት በይበልጥ አጠናክሮ መቀጠል ያስፈልጋል ብለዋል፡፡ማዕከሉ ለአገሪቱ ሁለንተናዊ እድገት እያደረገ ያለው አስተዋጽዖ የሚበረታታና አርአያ የሚሆን ነው ያሉት ምክትል ጠቅላይ ሚኒስትሩ ሌሎች ተቋማትም  ተደራጅተው በመንቀሳቀስ ለአገሪቱ እድገት የበኩላቸውን አስተዋጽዖ እንዲያበረክቱ ጥሪ አቅርበዋል፡፡የማዕከሉ ዋና ሥራ አስፈጻሚ አቶ ዘፋኒያህ ዓለሙ በበኩላቸው ማዕከሉ በግንቦት ወር 2004 ዓ.ም የተቋቋመ ከየትኛውም የፖለቲካም ሆነ ሌላ አደረጃጀት ያልወገነና ለትርፍ ያልሆነ ሃሳብ ማመንጫ ነው ብለዋል፡፡ማዕከሉ በዋናነት ትውልድ የመቅረጽ ዓላማ ያለው መሆኑንና በፌደራሊዝምና የዲሞክራሲ ሥርዓት ግንባታ፤ በልማትና ማህበራዊ ፍትህ፤ በአካባቢ ጥበቃ፣ የተፈጥሮ ሃብት ልማት፤ ትምህርትና ስልጠና፣ የገበያ ኢኮኖሚና ልማታዊ ዲሞክራሲያዊ መንግስት፣ የብሄራዊ መግባባትና የአገር ገጽታ ግንባታ ሥራዎች ላይ ትኩረት አድርጎ እንደሚሰራ አቶ ዘፋኒያህ ተናግረዋል፡፡        ማዕከሉ በ2005 የበጀት ዓመት በምርጫ ዙሪያ፣ በብሔር ብሔረሰቦችና ህዝቦች በዓል፣ በታላቁ መሪ በአቶ መለስ ዜናዊ ሥራዎች፣ በሀይማኖት ነፃነትና እኩልነት፣ በሰብአዊ መብት አያያዝ ዙሪያ እንዲሁም 50ኛውን የአፍሪካ ህብረት የወርቅዩ ቤልዩ ባዓልን አስመልክቶ ጥናታዊ ፅሁፎችን ማቅረቡን ተናግረዋል፡፡  ማዕከሉ ባለፈው የበጀት ዓመት የተጀመሩ ሥራዎቸን በ2006ም አጠናክሮ ከመቀጠሉም በተጨማሪ በህዳሴው ግደብ ዙሪያ ፤ በአረንጓዴ ልማት ፣ በመልካም አስተዳደር ፣ በሐይማኖት ነፃነት፣ የታላቁን መሪ የአቶ መለስ ዜናዊ ሌጋሲ ለማስቀጠል በሚያስችሉና ሌሎች ወቅታዊ ጉዳዮች ላይ ተኩረት አድርጎ እንደሚሰራ አቶ ዘፋኒያህ ተናግረዋል፡፡       በፕሮግራሙ ላይ የፌደራል መንግስት ከፍተኛ ባለሥልጣናት፣ የፖለቲካ ፓርቲ መሪዎች፣ የሲቨክ ማህበራት ተወካዮች፣ የዩኒቨርሲቲ ፕሬዘዳንቶች፣ ምሁራኖችና ባለድርሻ አካላት ተገኝተዋል፡፡       